पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना रोकथाम और बेहतर स्वास्थ्य सेवाएं उपलब्ध कराने का सरकार बेशक दावा करे लेकिन जमीन हकीकत कोसों दूर है। पूरे शहर मे अव्यवस्था का आलम है। यहां तक कि प्रशासन की बद इंतजामी से जरूरतमंदों को ऑक्सीजन गैस तक नहीं मिला पा रही है। लोग गैस लेने के लिए रात रात भी प्लांटों के आगे लाइन लगाकर खड़े रहते हैं फिर भी एक सिलेंडर नसीब नहीं हो रहा है।
ऑक्सीजन गैस की व्यवस्था न होने के कारण सैनिक कॉलोनी में रहने वाले तीन लोगों की जान भी चली गयी। हैरानी की बात ये है कि जिन अधिकारियों पर गैस उपलब्ध कराने की जिम्मेदारी है, वह कहीं नजर नहीं आ रहे। यही नहीं लोगों का फोन तक नहीं उठा रहे। ऐसे में सवाल ये उठता है कि इस बद इंतजामी से कितने लाेगों की सांसे थमती रहेंगी। इसका जवाब किसी के पास नहीं है। अपने रिश्तेदार व परिचितों के लिए ऑक्सीजन के धक्के खाने वाले लोगों ने इस बंद इंतजामी की कहानी बयां की।
पीड़ित नंबर एक
सैनिक कॉलोनी निवासी अनिल अरोड़ा ने बताया कि उनके किसी परिचित के लिए आक्सीजन की जरूरत थी। वह सेक्टर 25 स्थित हिंदुस्तान गैस एजेंसी में दो दिन से धक्के खा रहे लेकिन गैस नहीं मिली। सीकरी पहुंचे वहां भी नहीं मिली। कोई अधिकारी फोन उठाने को तैयार नहीं है। ऐसे में परिचित को भगवान भरोसे छोड़ दिया।
पीड़ित नंबर दो
सेक्टर 55 निवासी सीताराम शर्मा ने बताया कि उनके एक परिचित को ऑक्सीजन की जरूरत थी। सेक्टर 25 हिंदुस्तान गैस एजेंसी पर 400 लोगों की भीड़ लगी थी। रविवार सुबह नौ बजे गैस के लिए लाइन में लगे रहे। साढ़े ग्यारह बजे पुलिसवालों ने डंडे चटकाकर लोगों को भगा दिया। किसी को गैस नहीं मिल पायी। SDM और मंत्री को फोन किया फिर भी कुछ नहीं हुआ।
पीड़ित नंबर तीन
सेक्टर दस निवासी एडवोकेट विनोद शर्मा ने बताया कि उनके एक परिचित को ऑक्सीजन की जरूरत थी। उन्होंने शनिवार रात साढ़े ग्यारह बजे से सेक्टर 25 स्थित प्लांट पर लड़के को लगा दिया था। गैस देने से मना कर दिया गया। जबकि इस दौरान वहां सैकड़ों की भीड़ लाइन में लगी थी।
तीन लोग गवां चुके जान
सैनिक काॅलोनी निवासी अनिल अरोड़ा ने बताया कि उनकी काॅलोनी के फ्लैट नंबर 474 , 1438 और 2379 में रहने वाले तीन लोगों को आक्सीजन की जरूरत थी। लेकिन समय पर न मिल पाने के कारण तीन दिन में तीन लोगों की जान चली गयी। उन्होंने सवाल किया कि आखिर जब प्लांटों में गैस उपलब्ध है तो प्रशासन क्यों नहीं दिलवा पा रहा है।
भीड़ को बहकाता रहा पुलिस प्रशासन
फीवा के महासचिव गुरमीत सिंह देओल ने कहा कि वह स्वयं रविवार सुबह 8:30 बजे हिंदुस्तान एयर गैस सेक्टर 25 के मालिक से बात करने के बाद मौके पर गया। वहां लगभग 400 से अधिक लोग अपना-अपना गैस सिलेंडर लेकर लाइनों में खड़े थे। सभी आने वाले लोगों को पुलिस प्रशासन बल्लभगढ़ रेलवे स्टेशन के गेट पर ही रोक रखा था। उन्होंने बताया कि प्रशासन ने शनिवार को यह सूचना दी थी कि रविवार सुबह 10:00 बजे से अपनी निगरानी में प्लांट चालू करवा कर लोगों को गैस मुहिया करवाएंगे। लेकिन 11:50 बजे के बाद यह बात फैलाई गई कि, यहां गैस खत्म है। मुजेसर में भागीरथ गैस एजेंसी है। वहां चले जाओ वहां नंबर आ जाएगा।
एडीसी को 12 बार फोन मिलाया, नहीं उठा
देओल ने बताया कि इस बारे में एसडीम बल्लबगढ़ से बात की। उन्होंने गोदारा से बात की। बताया गया कि गैस चालू किए जाने के आदेश केवल एडीसी सतवीर मान के द्वारा जारी होने के बाद ही शुरू की जाएगी। इसके बाद एडीसी सतवीर मान को लगभग 10 से 12 बार फोन मिलाने का प्रयास किया। लेकिन उन्होंने फोन नहीं उठाया। फिर कैबिनेट मंत्री मूलचंद शर्मा बात की। सब ने आश्वासन दिया है लेकिन हुआ कुछ नहीं।
अाखिर गैस जा कहां रही, जवाब किसी के पास नहीं
हरियाणा सरकार ने शनिवार को उड़ीसा से पांच टैंकर आक्सीजन गैस रेलवे के माध्यम से मंगाए। उसे फरीदाबाद में उतारा गया। तीन टैंकर फरीदाबाद को मिला। इसके अलावा फरीदाबाद और पलवल में एक दर्जन गैस प्लांट और एजेंसी है। फिर भी लोगों को आक्सीजन गैस नहीं मिल पा रही है। ऐसे में सवाल ये उठता है कि गैस जा कहां रही है। इस बारे में हमने एडीसी सतवीर मान को फोन और मैसेज कर उनसे जानकारी मांगी लेकिन कोई जवाब नहीं मिला।ऐसे में अंदाजा लगाया जा सकता है कि अधिकारी कितने गैर जिम्मेदार रवैया अपना रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hne_Deva hin_Deva hne_Deva hin_Deva hne_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn